Guðni Valur Guðnason, kringlukastari, varð í gærkvöld í 11. sæti í úrsltum kringlukastsins á EM í frjálsíþróttum. Þetta voru fyrstu úrslit Guðna á stórmóti og hann gengur sáttur frá borði.
Þetta er þriðja Evrópumót Guðna Vals en hans fyrstu úrslit. Hann kastaði lengst 61,80 metra í forkeppninni og var tólfti og síðasti maður inn í úrslit. Fyrstu tvö köst hans í úrslitunum voru ógild en það þriðja gilt og þá kastaði hann 61 meter sléttan. 11. sætið reyndist því staðreynd.
Breiðablik og HK mættust í síðasta leik 8-liða úrslitanna í bikarkeppni karla í knattspyrnu í gærkvöld. Markalaust var eftir fyrri hálfleikinn en HK-ingar fengu hættulegt færi rétt undir lok hans. Omar Sowe skoraði svo fyrir Breiðablik á 55. mínútu eftir fyrirgjöf frá Jasoni Daða Svanþórssyni. HK-ingar skoruðu mark alveg á síðustu sekúndum leiksins en rangstaða var dæmd og 1-0 reyndust lokatölur. Breiðablik fær ríkjandi Bikarmeistara Víkings í heimsókn í undanúrslitunum en í hinum undanúrslitaleiknum mætast KA og FH.
